
MELLÉKVÍZMÉRŐ FELSZERELÉSE TÁJÉKOZTATÓ

Amennyiben ingatlanában új mellékvízmérőt szeretne felszereltetni és arra vonatkozóan a Társaságunkkal mellékszolgáltatási szerződést kíván kötni, akkor ebben a tájékoztatóban hasznos információkat talál a mellékvízmérőkkel kapcsolatos legfontosabb tudnivalókról, illetve a mellékszolgáltatási szerződés megkötésének ügyintézéséről.

Felhívjuk szíves figyelmét, hogy amennyiben a bekötési vízmérő tekintetében díjhátralék áll fenn, annak rendezéséig, nem áll módunkban jóváhagyni a benyújtott tervdokumentációt.

A mellékvízmérővel kapcsolatos legfontosabb tudnivalók

A mellékvízmérő a bekötési vízmérővel rendelkező ingatlan (pl. társasház) elkülönített (egyedi) vízhasználatának mérésére és elszámolására szolgál.
 A 2011. évi CCIX. törvény egyes rendelkezéseinek végrehajtására kiadott 58/2013. (II.27.) Korm. Rendelet (továbbiakban Rendelet) lehetőséget biztosít a vízfogyasztás elkülönített mérésére.

A mellékvízmérő a szolgáltatási ponton túl, a házi ivóvízhálózaton kerül felszerelésre, és a felhasználó tulajdonát képezi. Ezért valamennyi, a mellékvízmérővel kapcsolatosan felmerülő költség (pl. hitelesítés, csere, meghibásodás, stb.) a felhasználót terheli.
 A mellékvízmérő tulajdonosával az elkülönített vízhasználatra a Szolgáltató mellékszolgáltatási szerződést köt. A mellékszolgáltatási szerződés megkötésének feltétele, hogy az ingatlan bekötési vízmérőjére vonatkozó szolgáltatási szerződés meg legyen kötve, és a mellékvízmérőknek a házi vízvezeték hálózatba történő beépítéséhez a bekötési vízmérő szerinti felhasználó (pl. közös képviselő) előzetes hozzájárulását adja. 
A mellékszolgáltatási szerződést az elkülönített vízhasználó 30 napos határidővel, a vízi-közmű szolgáltató a fizetési késedelem miatt kezdeményezett fizetési meghagyás kibocsátását követő 15 napos határidővel felmondhatja. 
A mellékszolgáltatási szerződés megszűnik, ha az elkülönített vízhasználó:
a) a tulajdonában álló mellékvízmérő leszerelését megakadályozó zárat vagy plombát megsérti, illetve eltávolítja vagy azokkal együtt a mellékvízmérőt a vízi-közmű szolgáltató által jóváhagyott vízmérési helyről leszereli;
b) határidőben nem gondoskodik a mellékvízmérő hitelesítéséről vagy cseréjéről.
A bekötési vízmérő hitelességének biztosítása a Szolgáltató feladata.

Az ügyintézés menetének rövid áttekintése

Mellékvízmérő felszerelési igény esetén szaktervezői jogosultsággal rendelkező tervezővel meg kell terveztetnie a belső ivóvízhálózatán elhelyezni kívánt mérő helyét, típusát, átmérőjét, amit Társaságunkkal engedélyeztetnie kell. Az engedélyezett tervnek megfelelően fel kell szereltetnie a mellékvízmérőt, amit egy előre leegyeztetett időpontban munkatársaink leplombálnak, adatait – gyári szám, hitelesítés éve, mérőállása – feljegyzik, majd nyilvántartásba vetetik. A mellékvízmérő átvételének díját az erről készített számla kézhezvételét követően kérjük kiegyenlíteni. A részletes ügymenetről az alábbiakban olvashat.

1. Tervengedélyezés

Szaktervezői jogosultsággal rendelkező tervező által készített tervdokumentációt kell engedélyezésre benyújtania 3 példányban. Amennyiben az engedélyezési dokumentáció pdf formátumban, elektronikusan is benyújtásra kerül az engedelyezes@drv.hu címre, úgy elegendő a tervet 2 nyomtatott példányban benyújtani.


A tervengedélyeztetést a kitöltött „Tervengedélyezés megrendelő formanyomtatvány” benyújtásával kezdeményezheti, melyhez a következő dokumentumokat kell csatolnia:
· Megrendelő (ivóvíz, csatorna bekötés létesítésére) nyomtatványt, melynek VII. pontját nem kell kitölteni
· a bekötési vízmérő (főmérő) szerinti felhasználó hozzájáruló nyilatkozata a mellékvízmérő létesítéséhez, 
· műszaki leírás, mely tartalmazza a megrendelő, a tervező és a kivitelező azonosítására alkalmas adatokat, a beépítésre kerülő mérőberendezések típusát, főbb jellemzőit,
· tervrajzok:
· az érintett ingatlan házi ivóvízhálózatát, ezek tartozékait feltüntető vázrajz a mérőbeépítés helyének megjelölésével, mely azonosításra, valamint a helykiválasztás helyességének megítélésére alkalmas,
· a tervezett mérőbeépítés szerelési rajzait olyan léptékben, amely a műszaki megoldás elbírálhatóságát lehetővé teszi. 

A mellékvízmérős hely műszaki kialakításának feltételei:
· elzáró golyóscsap,
· vízmérő előtt hollandi kötőelem,
· vízmérő (szereléskor megfelelő méretű közdarab),
· vízmérő után hollandi kötőelem,
· elzáró golyóscsap.
A fentiek szerint összeállított dokumentációt postai úton kell eljuttatni a DRV Zrt. címére. 
A benyújtott megrendelésre a DRV Zrt. írásban adja meg engedélyét. Ha a terv nem felel meg az előírásoknak formai vagy műszaki okokból, úgy Társaságunk az engedély megadását a terv kiegészítéséhez kötheti. 

Tervengedélyezés díját a DRV Zrt. mindenkor hatályos árnyilvántartása tartalmazza, melyet honlapunkon, és személyes ügyfélszolgálati irodáinkban is megtekinthet.
A tervdokumentáció jóváhagyását követően a számlát a Tervengedélyezés megrendelő formanyomtatványon megadott számlázási címre küldjük, melyet utólag a számlán feltüntetett határidőig kell rendezni.
Amennyiben egy átutalással több számlát egyenlít ki, a pontos könyvelés érdekében várjuk utalásrészletező levelét a szamlazokvk@nusz-zrt.hu e-mail címen.
A fizetendő összeget tartalmazó számla esetében kérjük, hogy a számla sorszámára szíveskedjen hivatkozni az átutalás közlemény rovatában.

2. Időpont egyeztetés, a mellékvízmérő átvétele

Amennyiben megtörtént a belső vízvezeték-hálózat kiépítése és a mellékvízmérő(k) felszerelése az engedélyezett tervdokumentáció szerint, a Szolgáltató a mérőket leplombálja, adatait feljegyzi, és a nyilvántartásba felvezeti.    
A mellékvízmérő átvételének feltétele a víziközmű-fejlesztési hozzájárulás fizetésére kötelezett nem lakossági felhasználó esetén a hozzájárulás megfizetése és a megfizetés víziközmű-szolgáltató felé történő igazolása. 
Ebben az esetben a víziközmű-fejlesztési hozzájárulásra vonatkozó megállapodás egy aláírt példányát valamint az abban megállapított hozzájárulás összegének befizetéséről szóló igazolást Társaságunk részére szíveskedjen eljuttatni faxon, e-mailben, postai úton vagy személyesen, bármelyik Ügyfélszolgálati irodánkba vagy Információs Pontunkra.
Ezt követően egyeztesse le a mellékvízmérő plombálásának időpontját a mérőbeépítést jóváhagyó levelünkben megadott telefonszámon. 

Meghatalmazás: amennyiben a munkavégzésünk időpontjában nem tud személyesen az ingatlanon tartózkodni kérjük, hogy a képviseletében eljáró személynek írásos meghatalmazást biztosítson. Meghatalmazás nyomtatvány letölthető honlapunkon (www.drv.hu) az online ügyfélszolgálat menüpontban.
Munkatársaink a megbeszélt időpontban a helyszínen, ellenőrzik, hogy a vízmérők az engedélyezett tervnek megfelelően lettek-e felszerelve, majd leplombálják és bizonylaton dokumentálják a vízmérő(k) adatait (gyári szám, hitelesítés éve, mérőállása), amelyeket ezt követően informatikai rendszerünkben is rögzítünk. 
Mellékvízmérő/k plombálásának és nyilvántartásba vételének díjait a DRV Zrt. mindenkor hatályos árnyilvántartása tartalmazza, melyet honlapunkon, és személyes ügyfélszolgálati irodáinkban is megtekinthet.
A mellékvízmérő átvételét követően a számlát a megadott számlázási címre küldjük, melyet utólag a számlán feltüntetett határidőig kell rendezni.
Amennyiben egy átutalással több számlát egyenlít ki, a pontos könyvelés érdekében várjuk utalásrészletező levelét a szamlazokvk@nusz-zrt.hu e-mail címen.
A fizetendő összeget tartalmazó számla esetében kérjük, hogy a számla sorszámára szíveskedjen hivatkozni az átutalás közlemény rovatában.

